Es creen als deganats dels jutjats de primera instància i d'instrucció de Bilbao, Sevilla, València i Saragossa els dipòsits judicials que estableix i regula el Decret 2783/1976, de 15 d'octubre, per a la conservació i la destinació de les peces de convicció.
Els dipòsits judicials creats per l'article 1r del Reial decret 2783/1976, de 15 d'octubre, així com els esmentats en l'article anterior, funcionen sota la direcció dels jutges degans respectius i la gestió immediata dels secretaris dels deganats.
Per al servei de cada un d'aquests dipòsits s'han d'adscriure als òrgans jurisdiccionals respectius un oficial de l'Administració de justícia, un auxiliar i un agent judicial, que quedaran incorporats en les plantilles dels deganats respectius.
El personal adscrit al servei del Dipòsit Judicial ha d'acomplir sota la direcció del secretari les comeses següents:
a ) Rebre els objectes intervinguts i els efectes de delictes que remetin els jutjats de la capital, i documentar degudament els lliuraments.
b ) Comprovar i classificar els objectes i els efectes rebuts i disposar-ne l'emmagatzematge adequat.
c ) Custodiar-los i vetllar per la seva conservació, i informar immediatament de qualsevol anormalitat que apreciï.
d ) Reintegrar, amb la constatació documental prèvia, els objectes i els efectes quan siguin reclamats pels jutjats dipositants, i registrar-ne les operacions.
e ) Complir amb puntualitat i promptitud les altres obligacions que es derivin del que disposen el Reial decret 2783/1976, de 15 d'octubre, i aquesta disposició.
Els jutjats de les capitals on hi hagi establerts els dipòsits judicials han de remetre als deganats els objectes intervinguts i els efectes procedents de delicte que hagin de quedar dipositats de conformitat amb la regla 1a de l'article 2n del Reial decret esmentat, una vegada reconeguts i classificats.
La tramesa s'ha de portar a terme adjuntant als objectes i els efectes de què es tracti una relació circumstanciada de la causa o del procediment a què correspongui, per tal que es pugui obrir un lligall per cada objecte o grup d'objectes, en el qual s'han d'incorporar totes les comunicacions que es rebin o s'expedeixin.
Una vegada comprovada la identitat dels efectes, s'ha d'anotar la tramesa en un llibre de registre i se n'han d'expedir els resguards que siguin procedents.
En el llibre de registre d'efectes dipositats s'ha de fer constar el número d'ordre de cada assentament, la data, el jutjat de procedència i el procediment a què corresponguin els efectes, la ressenya d'aquests i el número d'armari o prestatgeria on queden custodiats, i s'hi han de deixar els espais en blanc necessaris per anotar-hi la devolució, la data, la resolució que acabi el procediment, la destinació que es doni als efectes i totes les observacions que permetin conèixer les vicissituds del dipòsit.
Els resguards s'han d'estendre en un talonari de tres cossos: la matriu, que s'ha de conservar al talonari; una part separable que s'ha de lliurar al jutjat dipositant, i una altra part separable que s'ha d'unir a l'objecte o objectes de què es tracti.
Totes tres parts han de portar un número general de control, imprès, i ha de contenir les indicacions del jutjat i del procediment a què corresponguin els efectes i els objectes, el número de registre, la data del dipòsit i una descripció detallada de l'objecte o objectes dipositats.
Qualsevol alteració, modificació o rectificació de l'assentament en el llibre de registre o del resguard ha de ser validada pel funcionari que ho va autoritzar, una vegada acreditat el motiu de la correcció.
Per regla general, cada objecte dipositat origina un sol resguard, encara que se n'exceptuen els grups d'objectes que constitueixin una unitat evident.
La retirada del Dipòsit dels efectes dipositats, sigui temporal o definitiva, exigeix la presentació del resguard i del testimoni de la resolució que ho disposi.
El resguard i el testimoni presentats per instar la devolució de l'objecte dipositat s'han d'arxivar en el lligall corresponent i s'han d'anotar en el llibre de registre i en la matriu del talonari, amb expressió de la data de la devolució.
Els jutges d'instrucció han de comunicar al Dipòsit Judicial:
Els canvis que es produeixin en la tramitació i el coneixement dels assumptes, perquè es puguin acomodar els resguards i els assentaments en el llibre de dipòsits a la situació real de dependència dels objectes i efectes.
La data i la forma de finalització dels procediments a què corresponguin els efectes dipositats, i han d'indicar els que hagin de continuar al Dipòsit i el motiu que ho determina.
Els embargaments que decretin sobre efectes que pertanyen a processats, de conformitat amb la regla 3a de l'article 2n del Reial decret.
Un cop vistes les comunicacions anteriors, s'han d'efectuar les rectificacions i els assentaments complementaris que siguin procedents.
Els jutjats d'instrucció han de reclamar, si escau, al Dipòsit els objectes o els efectes de què es tracti per donar-los la destinació que sigui procedent en dret.
L'encarregat del Dipòsit Judicial, quan els objectes o els efectes presentin un perill de desaparició o deteriorament, ha de donar compte al jutge degà d'aquesta circumstància, el qual ho ha de posar en coneixement dels jutges a disposició dels quals estiguin perquè adoptin la resolució que creguin pertinent, d'acord amb el que disposa l'article 5è del Reial decret 2783/1976.
Semestralment s'han de confeccionar relacions circumstanciades dels objectes i els efectes compresos en l'apartat c de la regla 4a de l'article 2n i en els articles 3r i 4r del Reial decret 2783/1976, les quals s'han de comunicar als jutges respectius a disposició dels quals es trobin perquè decideixin el que sigui oportú d'acord amb les mateixes disposicions indicades.
Els acords de destrucció d'efectes, per inutilitat, que adoptin els jutges d'instrucció, s'han de comunicar al Dipòsit perquè es compleixin.
El jutge degà, com a titular del Dipòsit Judicial de Peces de Convicció, ha de portar a terme directament les subhastes que s'hagin de fer per a la venda dels objectes i els efectes dipositats, quan així ho disposi el jutge a disposició del qual es trobin, a qui s'ha de fer partícip del resultat de la licitació.
En tot cas, s'ha de donar al producte obtingut la destinació que correspongui.
Les normes sobre dipòsits i destinació dels objectes i els efectes de delicte són aplicables als jutjats de districte en la mesura i amb les adaptacions que siguin procedents d'acord amb la legislació vigent.